KIRJALLINEN KYSYMYS E-3149/00 esittäjä(t): Ilda Figueiredo (GUE/NGL) komissiolle. Yhteisön varojen käyttö.



Virallinen lehti nro 364 E , 20/12/2001 s. 0001 - 0002



KIRJALLINEN KYSYMYS E-3149/00 esittäjä(t): Ilda Figueiredo (GUE/NGL) komissiolle (6. lokakuuta 2000) Aihe: Yhteisön varojen käyttö Portugalilainen, Pombalissa sijaitseva keraamisen alan teollisuuslaitos Preceram S.A. käyttää yhä erittäin saastuttavia valmistusmenetelmiä, jotka aiheuttavat suurta haittaa alueen maanviljelijöille, mikä käy ilmi Beira Litoral -alueen maataloudesta vastaavan viraston asiantuntijoiden laatimista raporteista. Alueen maanviljelijät eivät kuitenkaan ole koskaan saaneet tästä mitään korvauksia. Viljelmissä (männiköt, viiniköynnökset, maissi, hedelmäpuut) on usein havaittu merkkejä palamisesta ja vakavia epämuodostumia. Tiedetään yrityksen saaneen yhteisön varoja saastuttamattomien menetelmien käyttöönottamista varten, mutta alueen maanviljelijöiden mukaan tilanne jatkuu silti ennallaan. Voiko komissio ilmoittaa, kuinka paljon yhteisön varoja yritys on saanut ja mitä toimia aiotaan toteuttaa yrityksen lähistöllä sijaitsevien maanviljelyalueiden saastuttamisen lopettamiseksi? Michel Barnier'n komission puolesta antama täydentävä vastaus (1. elokuuta 2001) Portugalilainen yritys Preceram - Indústrias de Construção on saanut seuraavanlaista yhteisön tukea rakennerahastoista. PNCIAP/SIBR (Sistema de incentivos regionais) -ohjelman yhteydessä hyväksytty hanke sisältyi yhteisön tukikehykseen, josta myönnettiin rahoitusta tavoite 1 -tukeen oikeutetuille Portugalin alueille ohjelmakaudella 1989-1993. Euroopan aluekehitysrahastosta (EAKR) myönnetyn rahoitusosuuden suuruus oli 133,8 miljoonaa Portugalin escudoa (noin 670 000 euroa). Talousrakenteen uudenaikaistamiseen tähtäävästä toimenpideohjelmasta myönnettiin tukea neljälle hankkeelle. Toimenpideohjelma sisältyi tavoite 1 -tukeen oikeutettuja Portugalin alueita koskevaan yhteisön tukikehykseen ohjelmakaudella 1994-1999. Seuraavat hankkeet saivat rahoitusta: - Teollisuus-alaohjelman (PEDIP) toimenpidekokonaisuus 3.1: diagnostista ja strategista analyysiä koskeva hanke. Hankkeelle myönnettiin rahoitusta 17 000 euroa Euroopan aluekehitysrahastosta. - Teollisuus-alaohjelman (PEDIP) toimenpidekokonaisuus 3.3: yrityksen rakenteiden uudistamista ja kansainvälistämistä koskeva hanke. Euroopan aluekehitysrahastosta myönnettiin rahoitusta korkotuen muodossa noin 375 000 euroa ja Euroopan sosiaalirahastosta 180 000 euroa. - Teollisuus-alaohjelman (PEDIP) toimenpidekokonaisuus 3.5: yrityksen teknologian nykyaikaistamista koskeva hanke. Hanketta tuettiin Euroopan aluekehitysrahastosta noin 154 000 eurolla. - Kauppa ja palvelut -alaohjelman toimenpidekokonaisuus 1: diagnostiikkaa ja kansainvälistymisstrategiaa koskeva hanke. Euroopan aluekehitysrahastosta myönnettiin rahoitusta noin 36 000 euroa. Yrityksen tuottavuuden lisäämistä edistävä, RETEX(1) -yhteisöaloitteeseen kuuluva alaohjelma C, tuottavuus ja tekninen apu, sai rahoitusta Euroopan aluekehitysrahastosta noin 112 000 euroa. Mihinkään edellä mainituista hankkeista ei liity varsinaisesti ympäristöalaan kohdistuvia suoria investointeja. Eräät toteutetut investoinnit ovat kuitenkin saaneet aikaan parannuksia; etenkin tuhkan ja palamattomien hiukkasten osuus tuotantomenetelmissä on vähentynyt. Portugalin ympäristöasiain virastolta saatujen tietojen mukaan kyseinen yritys on alkanut toteuttaa toimenpiteitä voimassa olevan ympäristölainsäädännön noudattamiseksi. Jäljellä olevat ongelmat voitaisiin ratkaista pikaisesti muun muassa lisäämällä maakaasun käyttöä. (1) Tekstiiliteollisuuden rakenneuudistus.